การปูพรมเร่งฉีดวัคซีนโควิด-19 ให้กับประชาชนทั่วประเทศเป็นไปตามเป้าหมาย ประชาชนยังคงมีความต้องการฉีดต่อเนื่อง
นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข ลงพื้นที่ตรวจเยี่ยมบริเวณศูนย์ฉีดวัคซีนกลางบางชื่อ ณ สถานีกลางบางชื่อ พร้อมเปิดเผยว่า การปูพรมเร่งฉีดวัคซีนโควิด-19 ให้กับประชาชนทั่วประเทศล่าสุดเป็นไปตามเป้าหมายที่วางไว้ ขณะที่ความต้องการของประชาชนในการฉีดวัคซีนยังคงมีอย่างต่อเนื่อง ทั้งนี้ไม่อยากให้มองที่ประเด็นการเลือกฉีดวัคซีน เนื่องจากเรื่องดังกล่าวเป็นวาระแห่งชาติ ซึ่งหากเปิดให้มีการเลือกวัคซีนอาจเกิดปัญหาตามมาได้ ขณะที่ผลข้างเคียงของการฉีดวัคซีนทั้งแอสตร้าเซนเนก้าและซิโนแวคมีผลเล็กน้อยสำหรับคนส่วนมาก ซึ่งบางรายอาจมีไข้แต่สามารถหายเองได้ ขณะที่ในบางรายมีอาการรุนแรงจนถึงขั้นเสียชีวิตจะต้องตรวจสอบและศึกษาเป็นรายกรณีไป ส่วนการจัดสรรวัคซีนให้กับผู้ประกันตนตามมาตรา 33 กระทรวงสาธารณสุข ยืนยันว่าได้จัดสรรให้ตามโควตาและเป้าหมายที่วางไว้จนครบเป็นที่เรียบร้อยแล้ว ที่เหลืออยู่ที่การบริหารจัดการของแต่ละหน่วยงานในการนำไปฉีดให้กับประชาชน ขณะที่การฉีดให้บุคลากรทางการศึกษาในกรุงเทพมหานคร จะเร่งดำเนินการโดยเร็วให้ได้ 45,000 คนตามเป้าหมายที่วางไว้ อย่างไรก็ตาม ขอยืนยันและอยากให้ความมั่นใจกับประชาชนว่าการฉีดวัคซีนเป็นเรื่องสำคัญเพราะจะช่วยลดอัตราการเสียชีวิตจากการติดเชื้อโควิด-19 ขณะที่สัดส่วนการแพ้วัคซีนมีน้อยกว่าผู้เสียชีวิตจากการติดเชื้อ ส่วนประเด็นการผลิตวัคซีนของทางแอสตร้าเซนเนก้าในการจัดส่งเป็นเรื่องของบริษัทผู้ผลิตในการบริหารจัดการซึ่งทางรัฐบาลเป็นแค่ผู้รับวัคซีนตามโควต้าที่สั่งจองขณะที่บรรยากาศภายในศูนย์ฉีดวัคซีนกลางบางซื่อ ในวันนี้มีประชาชนที่ลงทะเบียนนัดหมายล่วงหน้าเดินทางเข้ารับวัคซีนเป็นจำนวนมาก เนื่องจากเป็นวันหยุดราชการ ท่ามกลางการอำนวยความสะดวกของเจ้าหน้าที่ในแต่ละจุด โดยมีการคุมเข้มการเว้นระยะห่างทางสังคม เพื่อป้องกันการแพร่ระบาดของโรคโควิด-19 อย่างเข้มงวด พร้อมจัดระบบในการรับลงทะเบียนฉีดวัคซีน ตรวจวัดอุณหภูมิร่างกายและฉีดวัคซีนเพื่อให้เป็นไปด้วยความเรียบร้อยและรวดเร็ว โดยจุดบริการนี้เป็นจุดบริการที่ประชาชนลงทะเบียนผ่าน ค่ายโทรศัพท์มือถือและแอปพลิเคชันของศูนย์ฉีดวัคซีนกลางบางซื่อด้านนางจันทนา สีสังข์ ยิบแสงทอง อายุ 58 ปี ประชาชนที่เข้ารับการฉีดวัคซีนวันนี้ เปิดเผยว่า ได้รับวัคซีนแอสตร้าเซนเนก้า ระหว่างเฝ้าสังเกตอาการ 30 นาที อาการปกติ เจ้าหน้าที่บริการดี คล่องตัว ภาพรวมพึงพอใจเป็นอย่างมากสำหรับการเดินทางเข้าสถานีบางซื่อ สามารถเดินทางมาด้วยรถไฟฟ้าใต้ดิน สายสีน้ำเงิน รถขนส่งมวลชนสาธารณะ ซึ่งได้อำนวยความสะดวกด้านการเดินทางให้แก่ประชาชน จัดรถประจำทาง ขสมก. จำนวน 3 เส้นทาง ได้แก่ ท่าน้ำบางโพ-สถานีเตาปูนสายสีม่วง สาย 52 อนุสาวรีย์ชัยสมรภูมิ ปอ.97 และห้างสรรพสินค้าเซ็นทรัลลาดพร้าว - BTS สถานีหมอชิต หรือ รถไฟฟ้าใต้ดินสถานีสวนจตุจักร - สถานีขนส่งผู้โดยสารกรุงเทพฯ สาย 52 และ 136 หากเดินทางมาด้วยรถยนต์ส่วนตัว สามารถจอดรถได้ถึง 1,500 คัน